อย่าลืม! ลงทะเบียนซิมเติมเงินวันสุดท้ายก่อนโทรออกไม่ได้
อย่าลืม! ลงทะเบียนซิมเติมเงินวันสุดท้ายก่อนโทรออกไม่ได้
31 ก.ค. 2558

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ(กสทช.) เปิดเผยว่า วันนี้เป็นวันสุดท้ายสำหรับการลงทะเบียนซิมแบบเติมเงิน หากไม่ดำเนินการโทรศัพท์จะโทรออกไม่ได้ตั้งแต่วันพรุ่งนี้เป็นต้นไป ยกเว้นหมายเลขฉุกเฉิน เช่น 191
ดังนั้นขอให้ประชาชนที่ยังไม่ลงทะเบียนซิมเติมเงินนำเอกสาร ได้แก่ บัตรประชาชน และซิมโทรทัศน์มือถือ ไปลงทะเบียนยังจุดบริการโทรศัพท์มือถือทั้งเอไอเอส ดีแทค และทรูภายในวันนี้
เลขาธิการ กสทช. กล่าวว่า ขณะนี้ยังมีผู้ไม่มาลงทะเบียนซิมทั้งสิ้น 16.9 ล้านเลขหมาย โดยนับถึงวันที่ 30 ก.ค.58 มีผู้ใช้บริการโทรศัพท์มาลงทะเบียนซิมแบบเติมเงินรวมทั้งสิ้น 642,026 เลขหมาย ทำให้ขณะนี้มีผู้ใช้บริการโทรศัพท์มือถือแบบเติมเงินมาลงทะเบียนซิมแล้ว 68.6 ล้านเลขหมาย หรือคิดเป็น 80.2% จากจำนวนผู้ใช้บริการโทรศัพท์แบบเติมเงินทุกระบบทั้งหมดรวม 85.5 ล้านเลขหมาย
โดยในส่วนของผู้ให้บริการเอไอเอสมีผู้ใช้บริการโทรศัพท์มือถือแบบเติมเงินลงทะเบียนแล้ว 34.3 ล้านเลขหมาย คิดเป็น 81.4% จากจำนวนผู้ใช้บริการโทรศัพท์มือถือแบบเติมเงินทั้งหมดของเอไอเอส 41.6 ล้านเลขหมาย
ขณะที่ดีแทคมีผู้ใช้บริการลงทะเบียนซิมแล้ว 21.2 ล้านเลขหมาย คิดเป็น 78.8% จากจำนวนผู้ใช้บริการโทรศัพท์มือถือเติมเงินทั้งหมดของดีแทค 26.9 ล้านเลขหมาย และทรูมีผู้ใช้บริการลงทะเบียนซิมแล้ว 12.9 ล้านเลขหมาย คิดเป็น 75.7% จากจำนวนผู้ใช้บริการโทรศัพท์เติมเงินของทรูทั้งสิ้น 16.9 ล้านเลขหมาย
               